**Slovensko muzejsko društvo (SMD)**

**Pojasnila k izkazom za leto 2018**

SMD je v preteklem letu pri svojem poslovanju uporabljalo Zakon o društvih, Zakon o davku od dohodkov pravnih oseb, Pravilnik o opredelitvi pridobitne in nepridobitne dejavnosti, Zakon o dohodnini, Zakon o davčnem postopku, Pravilnik o načinu in stopnjah odpisa neopredmetenih dolgoročnih sredstev in opredmetenih osnovnih sredstev (Ur. l. RS 45/05 z dopolnitvami) ter Statut SMD z dne 26. 1. 2009. Vodenje poslovnih knjig in sestavo letnega poročila je društvo opravilo v skladu s Slovenskim računovodskim standardom 33 za društva. SMD ni zavezano k reviziji računovodskih izkazov.

V Statutu SMD je opredeljeno njegovo financiranje, poraba presežka prihodkov, način pridobivanja in odtujevanja premičnega in nepremičnega premoženja, kot tudi določba o ločenem izkazovanju prihodkov pridobitne dejavnosti.

Prihodki pridobitne dejavnosti se v knjigovodstvu ločeno spremljajo in so tudi jasno določljivi (tudi za potrebe davka od dohodka), odhodki pridobitne dejavnosti pa niso neposredno vezani na prihodke pridobitne dejavnosti. Za razmejevanje odhodkov se zato uporablja sodilo razmerja med vsemi prihodki in pridobitnimi prihodki. Kot pridobitne prihodke se štejejo vsa doplačila članov ter kotizacije za ekskurzijo, muzejske igre in zborovanje muzealcev ter drugi prihodki (npr. posek gozda).

Poslovanje društva v letu 2018 je pregledal Nadzorni odbor dne \_\_\_\_\_\_\_\_\_.

Disciplinski organ društva se v preteklem letu ni sestal.

Občni zbor društva je letno poročilo SMD sprejelo na občnem zboru dne \_\_\_\_\_\_\_\_\_\_\_\_\_.

**Bilanca stanja, izkaz poslovnega izida, davek od dohodka pravnih oseb:**

Med osnovnimi sredstvi Slovensko muzejsko društvo izkazuje nepremičnine, in sicer zemljišče na Bledu s sedanjo vrednostjo 21.249,00 € in zgradbo Dom muzealcev Bled po sedanji vrednosti 221.725,11 €. Oprema in drobni inventar sta v celoti odpisana.

Med kratkoročnimi sredstvi izkazujemo denarna sredstva na računu, ki so dan 31.12.2018 znašala 6.247,15 EUR. Vrednost na računu je ob zaključku leta nižja v primerjavi z letom 2017, saj je bilo veliko dejavnosti v 2017 izvedenih tik pred zaključkom leta, zato so bile obveznosti poravnane šele v začetku leta 2018. Društvo ob zaključku leta ne izkazuje terjatev, saj se te ažurno poravnavajo.

Obveznosti do virov sredstev sestavljajo društveni sklad in kratkoročne poslovne obveznosti. Društveni sklad znaša ob zaključku poslovnega leta 247.579,92 EUR in se je glede na preteklo leto znižal zaradi negativnega poslovnega izida v višini 2.246,55 EUR. Kratkoročne poslovne obveznosti znašajo 1.641,34 EUR in zajemajo predvsem mesečne stroške za redno poslovanje (splošni stroški za dom Bled, računovodske storitve, letno srečanje ob zaključku leta), pogodbeno delo za dom Bled ter potne stroške. Vse obveznosti so bile do dne priprave bilance že poravnane.

Zalog trgovskega materiala društvo nima.

Prihodki leta 2018 so 21% nižji kot leto poprej, od tega so nepridobitni prihodki nižji za 13%, pridobitni pa za 42%.

Najvišjo postavko prihodkov iz dejavnosti predstavlja dotacija MK za izvedbo letnega programa dela. Društvo je po pogodbi prejelo bistveno manj sredstev kot leto prej, skupno 13.600 EUR. Ministrstvo je tudi v letu 2018 zelo striktno preverjalo upravičenost izdatkov in ponovno med letom podalo nova navodila, da določeni izdatki niso upravičeni. Izključilo je npr. izdatke za potne stroške pri promocijskih dejavnostih (kar je v 1. zahtevku še potrdilo). Kljub temu da je društvo imelo stroške z določenimi aktivnostmi, teh ni moglo poročat v zahtevek (potni stroški, reprezentanca, najemnine in potni stroški muzejev, stroške ekskurzij, ki niso kriti s strani plačnikov,…). Zaradi navedenih razlogov društvo ni uspelo počrpati dela ministrskih sredstev (1.481,82 EUR), prav tako so ti zneski pomembno vplivali na nastanek izgube poslovnega leta. Iz naslova sredstev MK je društvo prerazporedilo 887,92 EUR iz razmejitev v prihodke tekočega leta, saj je bila izvedena izdaja zbornika.

Članarine so se v primerjavi z letom 2017 znižale za 14%.

Kotizacij za zborovanje v letu 2018 ni bilo, saj SMD ni bil organizator srečanja. Prihodki iz naslova ekskurzij so se znižali, saj sta bili v letu 2017 organizirani dve ekskurziji, v 2018 ena. Prihodki iz dohodnine so ostali na podobni ravni kot v preteklem letu. Muzejske igre tudi v letu 2018 niso potekale, zato prihodkov iz tega naslova ni.

V izkazu poslovnega izida je razkrito, da je pridobitnih prihodkov 5.685,95 EUR in se nanašajo na plačila ekskurzij. Vsi ostali prihodki leta 2018 so prihodki nepridobitne dejavnosti.



Odhodki so sestavljeni iz stroškov materiala (5 %), stroškov storitev (94 %) in drugih odhodkov (1 %). Stroški materiala so stroški pisarniškega materiala, elektrike, potrošnega materiala. Stroški storitev, ki zavzemajo glavnino vseh stroškov, pa predstavljajo stroške:

- izplačila Valvasorjevih nagrad (v letu 2018 so bile izplačane vse nagrade, ki se podeljujejo),

- pogodbenega (Dom Bled) in avtorskega dela (muzeoforumi in regionalna izobraževanja),

- oblikovanja in tiska knjižice in nagrad za Valvasorjeve nagrade,

- potne stroške za predavatelje, komisije, člane izvršnega odbora, vzdrževalce Doma Bled, udeležence sklopa Mednarodne dejavnosti

- urejanje spletne strani,

- tiska, prevodov in oblikovanja društvenih publikacij (tisk zbornika Zborovanja 2017, prevod Uvod v muzeologijo),

- reprezentance,

- posredne stroške: računovodske storitve, tisk članskih nalepk in kartic, bančne storitve, poštnina,…

- drugo.

Stroški so se v primerjavi s preteklim letom znižali za 18%, poraba pa je bila v skladu s planiranim programom dela. Kljub temu so bili stroški previsoki v primerjavi s prejetimi prihodki, zato je društvo ustvarilo izgubo.

V izkazu poslovnega izida za leto 2018 beležimo presežek odhodkov nad prihodki v višini 2.246,55 EUR. V davčnem obračunu je izkazana davčna izguba.

|  |  |  |
| --- | --- | --- |
|  |  |  |
|  |  |  |
| Nanika Kokalj |  |  |
| Računovodja SMD |  |  |
|  |  |  |

Piran, 7.3.2019